મારી વાત સાંભળી તેઓ હસી પડ્યા. હું હસાવવાના એકમાત્ર ઉદ્દેશથી બોલું છું ત્યારે શ્રોતાઓ કેટલીક વાર નથી પણ હસતા; પરંતુ અત્યારે હસાવવાનો સહેજે ઉદ્દેશ નહોતો તોય આ શ્રોતા ખડખડાટ હસી પડ્યા. આ પછી એમણે કહ્યું, ‘ચાલો, હું તમને તમારા ફ્લેટમાં લઈ જાઉં. મહિના પહેલાં તમે તમારા ફ્લેટનું વાસ્તુ કર્યું હતું ત્યારે સોસાયટીમાં રહેવા આવી ગયેલા બધા સભ્યોને આઈસ્ક્રીમ ખાવા નિમંત્રેલા. હું પણ એ દિવસે તમારે ત્યાં આવેલો. જુઓ, અત્યારે આપણે જે બ્લોકની નજીક ઊભા છીએ એ જ તમારો બ્લોક છે. આમ છતાં, હું તમને છેક તમારા ફ્લેટમાં મૂકી જાઉં. ઘરના સભ્યોને તો તમે ઓળખી શકશો ને ?’ કહી તેઓ ફરી હસી પડ્યા. આવું છે. મારી મેમરી સ્વિચ બગડેલી છે. ભારતીય વિજ્ઞાનીઓએ મનવમગજમાંની મેમરી સ્વિચ શોધી કાઢી એ ઘણા આનંદની વાત છે. પણ આ મેમરી સ્વિચ રિપેર કરવાની રીત શોધી કાઢવાનું તેઓને યાદ રહે એવી મારી પરમ કૃપાળુ પ્રભુને પ્રાર્થના છે.